सार्स-कोवी-2 विषाणूजन्य कोविड-19 रोगाचा संसर्ग ओळखण्यासाठी सध्या दोन मुख्य चाचण्यांचा वापर केला जात आहे. त्यांपैकी 'तत्काळ व्युत्क्रमी प्रतिलेखन पॉलिमरेज शृंखला अभिक्रिया (रिअल-टाइम रिव्हर्स ट्रान्सक्रिप्शन पॉलिमरेज चेन रिॲक्शन)’ ही सर्वांत प्रस्थापित आणि सुवर्ण मानक चाचणी समजली जाते. इंग्लिश नावाच्या आद्याक्षरांवरून या चाचणीचे संक्षिप्त नाव ‘आरटी-पीसीआर’ असे केलेले असून सदर लेखात या चाचणीचा उल्लेख ‘आरटी-पीसीआर’ असाच केलेला आहे. याशिवाय जलद प्रतिद्रव्य चाचणी (रॅपीड अँटिबॉडी टेस्ट) या चाचणीचाही वापर केला जातो. जागतिक आरोग्य संघटनेने (WHO) या चाचण्या पार पाडण्यासाठी मार्गदर्शक तत्त्वेदेखील आखून दिलेली आहेत.